google/wiki40b huggingface dataset:
Šanchajaus Džo

Turinys

Kinietis Čenas atvyksta į JAV, norėdamas įgyvendinti savo svajonę tapti kaubojumi, tačiau susiduria su Laukinių Vakarų realybe: čia niekas nenori samdyti azijiečio arba elgiasi su juo kaip su vergu, kiekviena proga mėgindami jį apgauti. Nepaisant to, Čenas, visų vadinamas Šanchajaus Džo, bet kokiomis aplinkybėmis stengiasi išlikti teisingas ir garbingas. Po to, kai išlaisvina būrį meksikiečių, nelegaliai pervestų per sieną, kad vėliau dirbtų vergiškomis sąlygomis, jis užsitraukia vietinio žemvaldžio nemalonę. Ketvertas nusamdytų garsiausių Laukinių Vakarų žudikų pradeda Šanchajaus Džo medžioklę...
Pajūrio regioninis parkas

Gamtos vertybės

Unikalus liekaninės kilmės Plazės (Plocio) ežeras, žemyninės kopos, Baltijos jūros 18–20 m aukščio skardis – Didysis Pajūrio klifas, ledynmečio riedulynas jūros pakrantėje, Olandų kepurės kalnas – orientyras jūreiviams ir žvejams senovėje ir dabar. Savita kopų, pajūrio lygumos pievų ir miškų augalija bei gyvūnija, Baltijos jūroje, Kalotės bei Plocio ežeruose perintys ir besiilsintys migracijų metu vandens paukščiai.
Parke bangos nuolat skalauja krantą, atsiveria skardžiai su virstančiais medžiais. Karklė žymi unikalia Lietuvoje molinga jūros pakrantės atodanga, kurios aukščiausia vieta (24 m virš jūros lygio) vadinama Olandų kepure. Čia, pajūryje ir jūroje, daug didelių akmenų, o paplūdimiai nukloti vandens ir laiko nugludintų akmenų sluoksniu. Išliko paskutiniosios natūralios smėlio kopos šiauriau Klaipėdos. Jūroje yra vertingų žuvų nerštaviečių, čia telkiasi dideli žiemojančių paukščių būriai.
Virš jūros skrendančius paukščius patogu stebėti nuo Olandų kepurės skardžio, taip pat nuo senų karinių įtvirtinimų, liaudyje vadinamų „dzotais“ arba „juodąja tvirtove“, stogo, o prie Plazės (Plocio) ežero – iš specialaus stebėjimo namelio.

Kultūros paveldas

Nemirsetoje yra likęs rekonstruotas kurhauzo pastatas. Pajūryje yra išlikusi senoji laivų gelbėjimo stotis, statyta XX a. pradžioje. Karklėje – senos sodybos ir kapinės. Kalotėje yra išlikęs dvaro pastatas, sena mokykla bei keletas sodybų, netoliese rasti kapai su akmenų vainikais (paplitę I tūkstm. pirmojoje pusėje). Šiauriau Girulių pajūryje dėmesį patraukia vokiečių statyti gynybiniai įtvirtinimai.

Laisvalaikis ir pramogos

Ekologiniai pažintiniai maršrutai nėra ilgi, o vienos kelionės metu galima susipažindinti iš karto su keliomis ekosistemomis. Yra įrengta daugiau nei 10 automobilių stovėjimo aikštelių, nuo kurių pėsčiomis galima pasiekti pačias nuostabiausias parko vietas. Įdomiausias vietas galima aplankyti dviračiais. Maudytis bei kaitintis saulėje labiausiai tinka paplūdimiai prie „Žuvėdros“ poilsio stovyklos, Karklėje ir Nemirsetoje. Prie Kalotės ežero įrengta pora stovyklaviečių.
Populiariausios pėsčiųjų trasos – pajūriu nuo Klaipėdos iki Palangos. Taip pat žmonės mėgsta pasivaikščioti Olandų kepurės ir Nemirsetos kraštovaizdžio draustinių pėsčiųjų takais.
Yra dviračių takas, jungiantis Klaipėdą su Palanga, kuriuo pasiekiami įdomūs objektai – Olandų kepurės kalno skardis, Nemirsetos apžvalgos aikštelė, etnografinis Karklės kaimas. Parko direkcija organizuoja ekskursijas dviračiais.
Placio gamtiniame rezervate draudžiama vaikščioti po visą jo teritoriją.
Vyksta Parko dienos, Žvejų regata, Senovinės ugnies naktis (paskutinį rugpjūčio šeštadienį).
Gračanicos vienuolynas

Istorija

Gračanicos vienuolynas pastatytas ant XIII a. Švenčiausiosios Mergelės bažnyčios, kuri buvo pastatyta ant VI a. krikščioniškos trijų navų bazilikos griuvėsių, griuvėsių. Ant pietinės koplyčios sienos yra užrašyti karaliaus įstatai: Matydamas Gračanicos Švenčiausiosios Mergelės bažnyčios griuvėsius pastačiau nuo pamatų, dažiau ir dailinau iš vidaus ir iš išorės. Iš kelių buvusių pastatų tik bažnytinis pastatas yra išlikęs. Keliais dešimtmečiais vėliau šalia vienuolyno buvo pastatyti narteksas ir bokštas kaip apsauga vakarinio fasado freskoms. Tarp 1379 m. ir 1383 m. narteksas kelis kartus buvo pažeistas turkų. Bokštas buvo sudegintas; gaisras sunaikino daugybę rankraščių bei kitus vertingus daiktus. Narteksas buvo rekonstruotas 1383 m. Kosovo mūšio metu vienuolynas buvo apgriautas.
Valdant Osmanų imperijai, Gračanica tapo svarbiu kultūros centru.
Po 1999 m. Kosovo karo Raškos ir Prizreno vyskupas Artemijus perkėlė savo sostą į Gračanicos vienuolyną. Nuo tada vienuolynas tapo tautiniu ir politiniu Kosovo serbų centru.
Gliese 581 e

Gliese 581 e (arba  Gl 581e) – egzoplaneta, skriejanti apie raudonąją nykštukę Gliese 581, esančią Svarstyklių žvaigždyne ir nutolusią nuo Saulės sistemos 20,4 šviesmečių. Tai trečioji  Gliese 581 sistemoje atrasta planeta ir pirmoji pagal atstumą nuo savo žvaigždės. 
Planetą atrado tyrėjų iš Ženevos observatorijos komanda, vadovaujama Michel Mayor. Atradimas padarytas HARPS spektrografu, sumontuotu 3,6 m skersmens teleskope La Siljos observatorijoje, esančioje Čilėje. Apie atradimą pranešta 2009 m. balandžio 21 d. M. Mayor komanda taikė radialinio greičio metodą, pagal kurį planetos orbita ir masė apskaičiuojami, remiantis nedidelėmis perturbacijomis žvaigždės orbitoje. Šias perturbacijas sukelia apie žvaigždę skriejančios planetos gravitacija.
Gliese 581 e masė siekia apie 1,7 Žemės masės. Atradimo metu tai buvo mažiausios masės žinoma egzoplaneta. Planetos didysis pusašis yra 0,02815 ± 0,00006 av (4 211 200 ± 9000 km), todėl planeta skrieja per arti savo žvaigždės, kad patektų į gyvybės zoną. Gliese 581 e orbitinis periodas – apie 3,15 paros, o ekscentricitetas – 0,00 ± 0,06.
Dėl aukštos temperatūros ir intensyvaus žvaigždės spinduliavimo menkai tikėtina, kad planeta turėtų atmosferą. Nors, mokslininkų nuomone, planetos paviršius greičiausiai yra uolėtas (kaip ir Žemės), Gliese 581 e patiria stiprų savo žvaigždės gravitacinį poveikį – stumiama ir tempiama su tokia jėga, kuri sukelia vidinę trintį (angl. tidal heating). Dėl tokio proceso (Gliese 581 e atveju gravitacinis poveikis gali būti dar stipresnis) Jupiterio palydovas Ijo pasižymi dideliu vulkaniniu aktyvumu.
Nobelio premija

Nobelio premija – kasmetinė premija, skiriama žmonėms ar organizacijoms už svarbius pasiekimus tam tikro mokslo srityje arba už ypač svarbią visuomeninę veiklą. Pirmieji Nobelio taikos premija buvo apdovanoti Žanas Anri Diunanas bei Frederikas Pasė. Iki 2005 kovo mėnesio yra išdalinta 770 premijų, tik maža dalis laimėtojų premijos atsisakė.

Istorija

Premija sukurta gerbiant švedų pramonininko ir išradėjo Alfredo Nobelio (Alfred Nobel), išradusio dinamitą, valią. Testamentą A. Nobelis pasirašė 1895 m. lapkričio 27 d. Švedijos-Norvegijos klube Paryžiuje. Pagal šį testamentą A. Nobelis 96% savo turto skyrė 5 premijoms (fizikos, chemijos, fiziologijos arba medicinos, literatūros ir taikos), kurios būtų skiriamos žmonėms, pasitarnavusiems žmonijai. Viena iš priežasčių, galėjusių paskatinti tokį A. Nobelio sprendimą, buvo dinamito, kuris sukrovė jam turtus, taikymas daugiausia karinėje sferoje.
Per penkerius metus buvo įkurtas Nobelio fondas, o 1901 metais skirtos pirmosios premijos. Visas premijas, išskyrus taikos, nuo 1902 metų įteikia Švedijos karalius Stokholme, o taikos premija įteikiama Osle, Norvegijoje.

Pretendavimas

Pretendentai gauti premijas paprastai paskelbiami spalio mėnesį, o premijos teikiamos Nobelio mirties dieną – gruodžio 10. Premiją sudaro auksinis medalis, diplomas ir pinigų suma, šiuo metu apie 1 mln. eurų. Jei tais metais kažkurios srities premija skiriama keliems žmonėms, premijos pinigai padalinami po lygiai.
Čilės jūrų pėstininkų korpusas

Čilės jūrų pėstininkų korpusas (isp. Cuerpo de Infantería de Marina) - Čilės jūrų pajėgų dalis, skirta amfibinėms operacijoms vykdyti. Jūrų pėstininkų korpusas, kuriame tarnauja 5200 žmonių, yra svarbi Jūrų pajėgų dalis, turinti padėti užtikrinti valstybės teritorinį vientisumą.

Istorija

Čilės jūrų pėstininkai kaip karinis vienetas buvo įkurti 1818 m. birželio 16 d. Bernardo O'Higgins Riquelme įsaku. Tačiau jie jau buvo laivuose, dalyvavusiuose kovose dėl nepriklausomybės su ispanais. Pvz., brige „Aguila“ jau buvo 25 jūrų pėstininkai, kurie ir laikomi Čilės jūrų pėstininkų pradžia.
Laivynuose įsigalint garo mašinoms ir toliašaudei artilerijai laivuose esančių jūrų pėstininkų reikšmė sumenko, nes jie jūrų kautynėse mažai ką galėjo padaryti savo šaulių ginklais. Jūrų pėstininkai performuojami į Laivyno artilerijos batalioną.
1866 m. bataliono kareiviai sudarydavo ir jūros pėstininkų grupes laivuose, ir kranto įtvirtinimų įgulas. Toks batalionas ir dalyvavo Ramiojo vandenyno kare (1879–1883 m.), pademonstravę narsą ir agresyvumą. 1879 m. lapkričio 2 d. Pisaguos desantas (isp. Desembarco en Pisagua) laikomas vienu pirmųjų šiuolaikinių desantinių operacijų. Čilės eskadros ugnies palaikomas 9000 karių desantas išsilaipino Caleta Pisagua ir sparčia ataka, trukusia 4 valandas, užėmė pozicijas, kurias pradžioje aršiai gynė Peru kareiviai.
Nuo 1887 m. jūrų pėstininkai veikė kaip kranto artilerija. Korpusas pagal 1938 m. statutą buvo laikomas kranto gynybos pajėgomis.
1964 m. korpusas buvo visiškai perorganizuotas, pavadintas Jūrų pėstininkų korpusu ir tapo šiuolaikinėmis amfibinio puolimo pajėgomis, skirtomis veikti priešiškoje teritorijoje. Kitos korpuso funkcijos - ginti ir saugoti laivyno kranto bazes.

Organizacija

Čilės jūrų pėstininkų pajėgos suskirstytos į 4 bataliono dydžio rinktines (isp. Destacamento de Infantería) ir paramos dalinius.

Kiti daliniai

Kiekvienoje zonoje yra laivyno Tvarkos ir saugumo dalinys (isp. Destacamento de Orden y Seguridad), kuris veikia kaip bazės įgula ir karo policija. Tolimuose rajonuose (pvz., Puerto Williams ir Isla de Pascua) yra smulkesni jūrų pėstininkų padaliniai.
CIM (Cuerpo de Infantería de Marina) taip pat saugo Jūrų pajėgų vyriausiąjį vadą ir atsakingi už dalį Gynybos ministerijos padalinių apsaugos Santjage.
Juozas Lanskoronskis

Juozas Lanskoronskis (1893 m. sausio 7 d. Zasiškiai, Nemunėlio Radviliškio valsčius – 1980 m. rugpjūčio 3 d. Belgija) – Lietuvos karinis veikėjas, Generalinio štabo pulkininkas.

Biografija

1915 m. Peterburge baigė Istorijos ir filologijos institutą, 1916 m. baigė Pavelo karo mokyklą. 1917–1918 m. prisidėjo prie Rusijos kariuomenės lietuvių karinių dalinių organizavimo. 1919 m. grįžęs į Lietuvą mobilizuotas į Lietuvos kariuomenę. Dalyvavo kariniuose veiksmuose su Raudonaja armija, bermontininkais ir Lenkijos kariuomenės daliniais. 1920–1922 m. Pirmosios brigados štabo viršininkas. Kartu su Stasiu Pundzevičiumi parengė Giedraičių mūšio operacinį planą. 1922 m. baigė Aukštuosius karininkų kursus, vėliau juose dėstė. 1922–1923 m. mokėsi Saint-Cyro aukštojoje karo mokykloje Prancūzijoje. 1925–1926 m. Vyriausiojo kariuomenės štabo Karo mokslo skyriaus viršininkas. 1926–1929 m. mokėsi Belgijos karo akademijoje. 1929 m. trumpai Antrosios karinės apygardos štabo viršininkas. 1929 m. Generalinio štabo pulkininkas. 1930–1934 m. Vyriausiojo kariuomenės štabo 2-ojo (informacijos) skyriaus viršininkas. 1934–1937 m. Šeštojo pėstininkų pulko vadas ir Klaipėdos įgulos viršininkas. Nuo 1937 m. Lietuvos karinis atašė Prancūzijoje ir Belgijoje. 1940 m. TSRS okupavus Lietuvą į ją negrįžo. Dalyvavo Vyriausiojo Lietuvos Išlaisvinimo komiteto veikloje.
Na, ir dovanėlė

Siužetas

Animatorius Oreškinas dirba persirengęs panda. Kartą gavo pasiūlymą pakeisti susižeidusį kolegą. Turtingas berniukas po pasirodymo jį nusisamdo, kad paslapčia palydėtų į Sočį pas mamą, su kuria nesimatė jau 5 metus. Oreškinas sutinka ir jie iškeliauja į Sočį, pakeliui nutinka daug įvykių. Tiesa, atvykęs į Sočį berniukas pagaliau sužino tiesą, kad mama jau 5 metai, kai mirė, tačiau tėvas nemokėjo jam to paaiškinti ir sakydavo, kad gyvena Sočyje.
Bryntirion Athletic FC

Istorija

Klubas įkurtas 1956 m. Žaidė žemesniuose divizionuose, kurį laiką Antros pakopos pirmenybėse (Velso Pirmame divizione).
2013 m. susijungė su Bridgend Town ir nustojo gyvuoti. 
Buvo įkurtas Pen-y-Bont klubas.
Gotama

Gotama (skr. गोतम = Gótama) arba Gautama (skr. गौतम = Gautamá) – vienas iš septynių didžiųjų rišių (Maharṣi) vedinėje mitologijoje. Jam ir jo giminei priskiriama daugelis pirmosios „Rigvedos“ mandalos dalių. Pats kelissyk paminėtas vedų tekstuose, laikomas Angirasų šeimos nariu.
Vėlesniuose hindų tekstuose minima, kad Gotama prakeikęs Indrą, už tai, jog šis suviliojęs jo žmoną Ahalją.
Iš Gotamos ainių Gautamų giminės galimai kilęs budizmo pradininkas Buda Šakjamunis. Budistai prie Sidharthos vardo pridėjo vardą Gautama, skirdami istorinį budą nuo kitų.
Vladislovas Rejus

Biografija

Andrejaus Rejaus sūnus, Mikalojaus Rejaus proanūkis. Studijavo Leideno ir Utrechto universitetuose.
Pžeclavo valdyrtojas. Berestečko mūšio 1651 metais, taip Varšuvos mūšio (1656) dalyvis.
Po Jono ii Kazimiero Vazos abdikacijos 1668 metais, rėmė Fiodoro kandidatūrą į Lenkijos karkliaus sostą. Jono Sobieskio elektorius nuo Liublino vaivadijos 1674 metais.

Šeima

Vedė Teofilę Horaiską, Zbignevo Horaiskio dukterį. Buvo kalvinistas, bet apie 1655 metus perėjo į katalikybę.
Heisei laikotarpis

Reikšmė

Pavadinimas„Heisei“ paimtas iš senovės Korėjos istorijos ir filosofijos knygų, vadinamų Didžiojo istoriko užrašai (史記, Šiki) ir Istorijos klasika (書経 Šokyō). Šiki knygoje sakinys „内平外成“ (taika viduje ir klestėjimas išorėje) pagerbia išmintingą legendinio Korėjos imperatoriaus Šun valdymą. Šokyō knygoje yra sakinys „地平天成“ (žemė yra taiki ir dangus yra giedras). Sujungus abi reikšmes Heisei turi reikšti „taika visur“.

Įvykiai

1989 metai žymėjo greičiausio ekonominio augimo Japonijos istorijoje kulminaciją. Su stipria jena ir palankiu jos santykiu su JAV doleriu, Japonijos Bankas laikė žemas palūkanų normas, tad investicijų bumas didino Tokijo nuosavybės vertę 6 procentais per metus. Prieš naujuosius metus Nikkei 225 pasiekė rekordinį lygį 39000. 1991 m. jis nukrito 15000 ir žymėjo Japonijos burbulo ekonomikos pabaigą. Po to Japonija patyrė „Didijį Heisei nuosmukį“, daugiau nei dešimtmetį kainų defliacijos ir itin sustingusio GDP, kai Japonijos Bankas kovojo, kad būtų panaikintos blogos skolos, o kompanijos kituose sektoriuose stengėsi restruktūrizuotis. Tačiau pastaruoju metu komentatoriai pažymi, kad Japonija atsitiesia iš nuosmukio.
1988 m. Recruit skandalas nusmukdė japonų akyse Liberalų-Demokratų Partiją, kuri 38 metus kontroliavo Japonijos vyriausybę. 1993 m. Morihiro Hosokava vadovaujama koalicija nušalino LDP nuo valdžios. Tačiau koalicija subyrėjo, nes partijos susirinko tik nuversti LDP ir neturėjo bendros pozicijos praktiškai jokiu socialiniu klausimu. LDP sugrįžo į valdžią 1998 m., kai padėjo išrinkti Japonijos Socialistų (vėliau Socialistų Demokratų) partijos atstovą Tomiichi Murajama ministru pirmininku.
1995 m. buvo didelis žemės drebėjimas Kobėje(Didysis Hanshin žemės drebėjimas). Tais pačiais metais buvo zarino dujų teroro aktas Tokijo metro, įvykdytas apokaliptinio Aum Šinrikyo kulto. Japonijos vyriausybės nesugebėjimas greitai reaguoti paskatino nevyriausybinių organizacijų atsiradimą, kurių įtaka Japonijos politikoje nuo to laiko pradėjo didėti.
Heisei laikotarpis pažymi Japonijos sugrįžimą pasaulio areną kaip karinė galia. 1991 m. Japonija suteikė milijardus dolerių paremti Persijos įlankos karą, bet Konstitucija draudė kare dalyvauti tiesiogiai. Irakas kritikavo Japoniją už tai, kad ji tik siuntė pinigus ir jam nepatiko jos bendradarbiavimas su JAV. Išminuotojai buvo nusiųsti po karo kaip dalis rekonstrukcijos pastagų. Antros invazijos į Iraką metu ministro pirmininko Junichiro Koizumi kabinetas patvirtino planą nusiųsti į Iraką apie 1000 Japonijos Saviginos Jėgų kareivių padėti atstatyti Iraką. Tai didžiausias užjūrio būrių dislokavimas nuo Antrojo pasaulinio karo laikų be JTO sankcijos. Tie būriai buvo dislokuoti 2004 m.
2004 m. spalio 23 d. Niigata prefektūros žemės drebėjimas sudrebino Hokuriku regioną, nusinešdamas 52 žmonių gyvybes ir sužeidamas šimtus.
Rock That Body

Pasirodymas topuose

2009 m. gruodį daina debiutavo #31 pozicijoje Australijos ARIA tope. O jau kitą savaitę, 2010 m. sausio 4 d. „Rock That Body“ pakilo į #27-ąją vietą. O Kanados Canadian Hot 100 tope daina debiutavo 52-oje vietoje.
Juodoji eglė

Paplitimas

Plačiai paplitusi Šiaurės Amerikoje (nuo Niufaundlando iki Britų Kolumbijos rytų-vakarų kryptimi, nuo Aliaskos iki Niujorko, Minesotos šiaurės-pietų kryptimi). Sudaro taigos miškus.
Vytautas Vilys

Biografija

Nuo 1957 m. mokėsi Krylių aštuonmetėje mokykloje, 1968 m. baigė Kamajų vidurinę mokyklą. 1968–1973 m. studijavo Kauno politechnikos instituto Elektrotechnikos fakultete, inžinierius elektrikas. Studijų metais žaidė regbį, buvo rinktinės narys, turi tris sąjunginės reikšmės apdovanojimus.
1973–1975 m. tarnavo sovietinėje kariuomenėje. 1975–1977 m. Panevėžio gamyklos „Ekranas“ meistras. 1977–1984 m. Kamajų kolūkio vyr. energetikas, mirus kolūkio pirmininkui, 1984–1991 m. kolūkio pirmininkas, 1991–2000 m. Kamajų žemės ūkio bendrovės direktorius. Nuo 2000 m. Kamajų seniūnijos seniūnas. Lietuvos savivaldybių seniūnų asociacijos narys.
1990–1995 m. Lietuvos demokratinės darbo partijos, nuo 1997 m. LSDP Rokiškio rajono skyriaus narys, pirmininko pavaduotojas.
Buvo išrinktas į LSSR Aukščiausiąją Tarybą. 1990–1995 m. Rokiškio rajono tarybos deputatas, 1995–1997 m., 1997–2000 m., 2000–2003 m., 2003 m., 2007 m. ir 2011 m. (mandato atsisakė) Rokiškio rajono savivaldybės tarybos narys.  Nuo 2013 m. sausio 11 d. iki 2015 m. Rokiškio rajono meras.
Sutuoktinė Dalia Marija, vaikai Linas, Justas.
Gudžiūnų valsčius

Gudžiūnų valsčius buvo vidurio Lietuvoje. Centras – Gudžiūnai.
Balchas

Istorija

Miestas žinomas nuo senų laikų, Antikos laikais vadinosi Baktra. Vėliau jį valdė Samanidai ir Timūridai. Kurį laiką vadinosi Vazirabadu.
Marco Belinelli

Karjera

M. Belinelli karjerą pradėjo Bolonijos „Virtus“ ekipoje, tačiau 2003 m., šiam klubui bankrutavus, perėjo į kitą Bolonijos miesto komandą – „Skipper“. 2007 m. balandžio mėn. jis pateikė paraišką dalyvauti naujokų biržoje, kurioje jį, pirmajame rate 18 šaukimu, pasirinko Golden State „Warriors“ komanda, su kuria jis pasirašė sutartį. 2009 m. liepos 30 d. M. Belinelli buvo iškeistas Toronto "Raptors" klubui. 2010 m. rugpjūčio 12 d. buvo iškeistas New Orleans "Hornets" klubui.
Ford GT

Pirmoji karta (2004-2006)

Automobilis buvo pristatytas kaip konceptinis 2002 metais. GT dizainas primena Ford GT40 lenktyninį automobilį. Pimasis gamyklinis modelis pasirodė 2003 metais. GT naudojo 5,4 litrų Modular V8 variklį turintį 550 AG, bei 330 km/h (212 mph) maksimalų greitį.
Iš viso buvo pagaminta 4 038 automobilių, 3 427 iš jų buvo parduoti JAV rinkoje.
TPV Tampere

Istorija

Klubas įkurtas 1930 m. Yra žaidę elito divizione, bet jame neįsitvirtino. Pastaruoju metu žaidė trečios pakopos pirmenybėse.
Nuo 2019 m. antros pakopos pirmenybėse.
Juodkalnijos kariniai laipsniai

Juodkalnijos kariniai laipsniai - Juodkalnijos ginkluotųjų pajėgų laipsnių sistema.
Juodkalnijos oro pajėgų kariniai laipsniai atitinka sausumos pajėgų laipsnius.
Nagisa Ošima

Nagisa Ošima (jap. 大島 渚 Ōshima Nagisa; 1932 m. kovo 31 d. - 2013 m. sausio 15 d.) – japonų kino režisierius.

Biografija ir kūryba

1950 metais pabaigęs Kioto universitetą, kur studijavo teisę, Nagisa Ošima pradėjo mokytis japonų kino kompanijos Shochiku organizuojamuose režisieriaus – asistento kursuose. Rasti teisininko darbą pokario Japonijoje buvo sunku, ir būsimas režisierius prarado bet kokį susidomėjimą šia sritimi.
Vis dar dirbdamas Shochiku, Ošima pradėjo statyti savo filmus. Debiutinis darbas „Meilės ir vilties miestas“ (愛と希望の街; Ai to kibo no machi), išėjo 1959 metais.
Pirmasis šlovę atnešęs filmas buvo 1961 metų „Sugavimas“ (Shiiku), pastatytas pagal Kenzaburo Oe romaną.
1967 Nagisa Ošima pastatė „Nindzių grupę“, pagal populiarią mangą Ninja Bugei - cho. Tai buvo XVI a. saga apie priespaudoje gyvenančius valstiečius ir nindzę. Filmą sudarė paprasčiausiai nufotografuoti komikso puslapiai su įgarsinimu. Nepaisant to, jis buvo sėkmingas tiek pagal kritikų atsiliepimus, tiek komerciškai.
Nors Japonijoje režisierius jau buvo žinomas, tačiau visame pasaulyje jį išgarsino kontroversiškas filmas „Jausmų imperijoje“ (Ai no corida), 1976, statytas kartu su prancūzų prodiuseriu Anatole Dauman ir paremtas tikra istorija apie tragiškai pasibaigusią seksualinę maniją 1930 Japonijoje. Ypač atviros sekso ir žiaurumų scenos pribloškė ne vieną žiūrovą ir kritiką tiek Japonijoje, tiek vakaruose. Jis buvo pabaigtas montuoti Prancūzijoje, o neiškarpyta filmo versija Japonijoje iki dabar neprieinama.
Vėliau, 1978 metais išėjęs kitas Oshimos darbas, tam tikra prasme – „Jausmų imperijos“ tęsinys, „Aistrų imperija“ (Ai no borei) jau laimėjo Kanų festivalio prizą už geriausią režisūrą. Šio filmo siužetas nebeturi nieko bendro su pirmuoju, tačiau jame tęsiama ta pati tema – beprotiška seksualinė manija. Nepaisant temos ir atvirų scenų, abiejų filmų negalima laikyti erotiniais – sukuriama ypač slegianti nuotaika, tamsi atmosfera ir tragiškos pabaigos palieka labai slegiantį įspūdį.
1983 metais išėjo kitas kritikų pripažinimo sulaukęs filmas, „Linksmų kalėdu, pone Lorensai“ (Senjou no Merii Kurisumasu), kuriame vaidino Takeshi Kitano, Didžiosios Britanijos dainininkas David Bowie ir garsus japonų kompozitorius bei aktorius Ryuichi Sakamoto.
Paskutinis Nagisos Oshimos filmas, 1999 metų „Tabu“ (Gohatto) dėl savo aptariamos temos – homoseksualių santykių tarp samurajų – vėl susilaukė prieštaringų vertinimų, tačiau taip pat ir didelio populiarumo. Tabu vėl vaidino Takeshi Kitano, o garso takelį kūrė Ryuichi Sakamoto.
Režisierius mirė 2013 m. sausio 15 d. nuo plaučių uždegimo.
Sosiūro-Fortunatovo dėsnis

Sosiūro-Fortunatovo dėsnis – fonetinis dėsnis, kurį, nepriklausomai vienas nuo kito, atrado F. Fortunatovas (1895 m.) ir F. de Sosiūras (pranc. F. de Saussure) (1896 m.). Jis galioja slavų ir baltų (konkrečiai – lietuvių) kalbose. Pasak šio dėsnio, iš neakūtinio skiemens kirtis persikėlė į tolesnį, jeigu šis buvo tariamas su akūtine priegaide.

Kritika

Lenkijos kalbininkas J. Kurylovičius (lenk. J. Kuryłowicz) Sosiūro-Fortunatovo dėsnio galiojimą neigė, nes, jo manymu, nekirčiuotuose skiemenyse negalėjo būti priegaidžių. Vis dėlto šio požiūrio kiti mokslininkai nepalaikė. Be to, akūto ir cirkumflekso priešpriešą nebūtinai turėjo reikšti kylančios ir krentančios intonacijų skirtumas, galėjo būti glotalizuotų ir neglotalizuotų skiemenų samprieša.
Ch. Stangas (norv. Ch. Stang) ir juo sekantys F. Kortlandas (ol. F. Kortlandt), R. Derksenas (ol. R. Derksen), V. Skliarenka bei dauguma kitų šiuolaikinių akcentologų neigia Sosiūro-Fortunatovo dėsnį galiojus slavų prokalbėje. Tą patį galima pasakyti ir apie jo galiojimą baltų prokalbėje, nes Sosiūro-Fortunatovo dėsnis akivaizdus tik lietuvių kalboje, prūsų kalbos duomenys skurdoki, o latvių kalboje kirtis buvo apibendrintas pirmajame skiemenyje. Tačiau Maskvos akcentologijos mokyklos atstovai (V. Dybo, S. Nikolajevas) vienoje iš savo alternatyvių slavų prokalbės kirčiavimo rekonstrukcijų teigia Sosiūro-Fortunatovo dėsnį šioje prokalbėje galiojus.
KF Elbasani

Istorija

Klubo ištakos siekia 1923 m.